ብዛዕባዚ ክሓቶ እደሊ እየ። ሰሎሞን ንቓልሲ ሓርነት ኣብ ዕሸል ንእስነቱ ዝተጸምበሮ ተጋዳላይ ህዝባዊ ግንባር እዩ። ነቲ ብልብን ብመትከልን ዝኣመኑ ዕላማ ብኹለንትንኡ ሰሪሑሉ። ድሕሪ ናጽነት ኩነታት ሃገር ካብ ትጽቢቱ ወጻኢ ምስ ኮነን ፖለቲካዊ ኩነታት ሃገር ክቀያየር ምስተዓዘበን ኣብ ስደት ክጸንሕ ወሲኑ - ንብደሆታት ስደት ክገጠም ነብሱ ወዲቡ ተበጊሱ። ዲግሪን ማሰተርስን ሒዘ ኢሉ ከየንቃዕረረ፡ ካብ ዝተሓተ ናይ ጉልበት ስራሕ ክሳብ ተማሂሩ ብዘጥረዮ ሞያ ሰሪሑ። ምድረ ስደት ካብ ዝረግጽ ክሳብ ሕጂ ፍልጠት ክቐስም፡ ካብቲ ንቡር ትምህርታዊ መገዲ ዝተፈላለየ ኮርሳት እናወሰደ ዓቕሙን ክእለቱን ከዕቢ ከይደቀሰ ሰሪሑ። ግን እቲ ኩሉ ሓይልን 'እኽእሎ'የ' ምባልን ካበይ'ዩ መጺኡ - ካበይ እዩ ተጠርዩ?
